|  |  |
| --- | --- |
|  | **Referat af generalforsamling i Grundejerforeningen Sandklitten**  **9. maj 2024** |

Bilag:  
Power point præsentation om Kystsikringsgruppen Tannis Bugt

Sandklittens formand Keld Virenfeldt bød velkommen til mere end 25 fremmødte til årets generalforsamling på Klitmarken 20 hos Bodil og Jon Vidarsson.

Efter en kort præsentationsrunde af de fremmødte, gik vi derefter over til den udsendte dagsorden.

**1. VALG AF DIRIGENT**

Bestyrelsen foreslog Casper Sørensen Volstedlund som dirigent. Casper blev valgt uden modkandidater.

Dirigenten fastslog, at generalforsamlingen var lovligt indvarslet i forhold til vedtægternes §5, som tilsiger udsendelse af indkaldelse senest tre uger før generalforsamlingen. Dermed kunne dirigenten med generalforsamlingens accept erklære generalforsamlingen for beslutningsdygtig.

**2. BESTYRELSENS BERETNING**.  
Præsentationen af bestyrelsens beretning blev opdelt i to hovedpunkter.

* Spørgsmål fra generalforsamlingen til den udsendte skriftlige beretning.
* Uddybning af aktuelle emner.

**2.1. Spørgsmål fra generalforsamlingen til den udsendte skriftlige beretning.**  
**2.1.1.** En grundejer spurgte - i forhold til beretningens afsnit om naturpleje i vores sommerhusområde **–** til bekæmpelse af selvsåede birk på egen grund. Spørgsmålet førte videre til også at omfatte invasive arter som Rynket Rose (Rosa rogusa) - i daglig tale benævnt hybenrosen - og Sitkagran.   
Begge de nævnte arter er på Invasivlisten, fordi de ikke er naturligt hjemmehørende i den danske natur.  
F.eks. var det fra 1. januar 2022 ikke tilladt at handle med Rynket rose i Danmark. Det samme gælder, hvis man vil forære planten til andre.  
Man må beholde de eksisterende planter, men de må ikke brede sig i naturen. Men læs mere om Rynket rose [her](https://mst.dk/erhverv/rig-natur/artsforvaltning/invasive-arter/forebyggelse-og-bekaempelse/rynket-rose)  
Man må selvfølgelig stadig fremstille lækker marmelade af frugterne.  
Sitkagranen er også på Invasivlisten. Sitkaen bidrager næsten ikke til biodiversiteten. Den har som regel relativ kort levetid i Danmark. Hvorimod én oprindelig stedsegrøn nåletræsplante som enebær kan blive op mod 1.000 år gammel.  
Ved gode forhold og friholdt for sygdomme kan Sitkagranen blive op til 40 m høj i Danmark. Det er høje træer at have på små parceller med potentielle gener for naboerne. De fleste parceller i Grundejerforeningen Sandklitten er under de ”normale” 2.500 m2. Foreningens friarealer dispenserer for denne regel.  
I takt med stigende temperatur vil Sitkagranen blive mere udsat for sygdomme. (F.eks. Barkbille- og bladlusangreb)   
**Konklusion.**Med reference til bl.a. vejledning fra Team Natur, Hjørring Kommune og hensyntagen til godt naboskabanbefales følgende:

* Plant iht. lokalplan nr. 510.1 § 8.2, som tilsiger plantning max. 6 meter fra ens hus.
* Vælg planter som er hjemmehørende i den danske natur
* Vælg planter som ikke bliver høje eller beskær. (Der er vel ikke nogen, som har behov for læ højere end 2-3 m.)
* Birken bliver op til 60 m høj og et birketræ kan sætte op mod 30 millioner frø årligt.

**2.1.2.** **Hastigheder på foreningens veje.**

Flere grundejere bemærkede – hvilket desværre næsten er blevet sædvane ved vores generalforsamlinger - om manglende overholdelse af de påbudte hastigheder på foreningens veje.   
**Konklusion/anbefaling**

* Overhold de påbudte hastigheder.
* Vores veje er grusveje, som nedsætter friktionen. Dermed forøgede standselængder.
* Det er et rekreativt område, hvor vi holder fri.
* Der er ikke fortov til børn og dyr.
* Længden på vores veje medfører, at man højst vinder ganske få sekunder ved at øge hastigheden.
* Vis hensyn!

**2.2. Uddybning af aktuelle emner.**

**2.2.1. Den planlagte udvidelse af Hirtshals Havn.**  
Bestyrelsen kunne berette om et intensivt arbejde i Kystsikringsgruppen Tannis Bugt gennem mere end et år.  
Arbejdet har til hensigt at beskytte kysten i Tannis Bugt mod negative virkninger fra Hirtshals Havn.  
I forrige uge holdt Kystsikringsgruppen møde med Hirtshals Havn. Den 8. maj blev der ligeledes afholdt møde med Hjørring Kommune repræsenteret ved borgmester Søren Smalbro, formanden for Teknik- og Miljøudvalget Søren Homann og tre embedsfolk.

Her kunne kommunen meddele, at de lige havde modtaget en længe ventet rapport fra Dansk Hydraulisk Institut (DHI).   
Kystsikringsgruppen har endnu ikke fået adgang til denne rapport.

Men jf. borgmesteren adskiller denne nyeste rapports konklusioner - vedrørende havneudvidelsens indvirkning på sedimenttransport forbi havnen - sig væsentligt fra tidligere rapporters konklusioner, Tidligere rapporter har påpeget, at havneanlægget forhindrer betydelig naturlig sedimenttransport fra syd mod nord og øst.

Tilsyneladende bliver det DHIs nyeste rapport, som kommunen vil henholde sig til i forhold til den endelige VVM-redegørelse.

Dette bekymrer naturligvis Kystsikringsgruppen og vi afgør i nærmeste fremtid, hvordan der skal reageres på borgmesterens udmelding.  
Bestyrelsens Power Point præsentation af arbejdet i Kystsikringsgruppen Tannis Bugt er vedhæftet som bilag.

**2.2.2. Orientering om CoastSnap.**  
Keld Virenfeldt opfordrede medlemmerne til at benytte sig af en ny mulighed for at bidrage til dokumentation af vores lokale kyststræknings udvikling. I særdeleshed nu hvor vi kan forvente en betragtelig udvidelse af Hirtshals Havn.  
Det er aftalt med Hjørring Kommune, at vi opretter et lokalt spot-punkt ved nordenden af strandstien fra T-krydset Baltersensvej og Peter Hermansensvej.  
Læs mere i den skriftlige beretning.

Der bliver tale om en ”light-udgave” fordi vi ikke kan få tilladelse af Naturstyrelsen til at opsætte en rigtig fotostation.

Vi vil rundsende en bruger-guide til jer så snart spot-punktet fungerer.

Du kan også læse mere om Projekt CoastSnap i Hjørring Kommune [her](https://hjoerring.dk/borger/miljoe-og-natur/kystbeskyttelse/bliv-coastsnapper-)   
Coast-Snapper baserer sig på en app. Den kan downloade [her](https://www.coastsnap.com/)  
  
**2.3.** Generalforsamlingen godkendte bestyrelsens skriftlige beretning.

**3. FREMLÆGGELSE AF DET REVIDEREDE ÅRSREGNSKAB TIL GODKENDELSE**

Det udsendte og reviderede regnskab viste et underskud på kr. 9.906,31.  
Regnskabet blev godkendt uden kommentarer fra generalforsamlingen.

**4. VALG AF BESTYRELSESMEDLEMMER**

Jon Vidarsson og Hans Ørnbøl afgik efter tur. Begge modtog genvalg for en 2-årig periode.

**5. VALG AF SUPPEANTER**

Brita Aagaard (1.) og Birthe Buus Christensen (2.) afgik efter tur.  
Brita Aagaard modtog genvalg. Helle Lund Vinding blev nyvalgt.  
Begge for en 1-årig periode.

**6. VALG AF REVISOR.**

Carsten Poulsen blev genvalgt for en 1-årig periode.

**7. ORIENTERING OM KONTINGENTSTIGNING PR. 1. JANUAR 2025**Grundet generelt stigende udgifter til foreningens aktiviteter har bestyrelsen besluttet at hæve det årlige kontingent fra kr. 600,00 til kr. 700,00 fra 1.januar 2025.

Jf. vedtægterne § 4 fastsætter bestyrelsen kontingentet.

**8. INDKOMNE FORSLAG**Der var ingen indkomne forslag.

**9. EVENTUELT**

Der blev fra generalforsamlingen udtrykt rosende ord til bestyrelsen.  
Dirigenten og formanden takkede begge for det flotte fremmøde og ønskede god Kr. Himmelfartsferie.

Keld Virenfeldt Casper Sørensen Voldstedlund

formand dirigent

Arne Østergaard Therkelsen  
 referent